《滤水罗赋》
唐代·白行简

罗之名兮惟一，罗之用兮不同。彼以获禽为利，此以救物为功。彼夫天而圆其外，体乎道而虚其中。执拯溺之心，忘乎云鸟；表好生之德，及其水虫。观其膺用之初，裁成之始。利物提挈，顺时行止。夕挂于壁，若满月之在天；晓用于人，状圆荷之在水。尔乃匪虚实，如有无。心宁劳于凝滞，体非惮于沾濡。伊纱灯之护虫，则理齐而功倍；彼纶巾之漉酒，乃迹同而用殊。若夫气爽秋晓，景光春昼。临桐井之银床，近莲塘之玉甃。于是铜瓶倾写，金盆俯就。迸千点之珠光，垂一带之冰溜。初疑散丝之雨，洒绿云而乱飞；又似瀑布之泉，穿碧烟而下透。且夫环之劲铁，取其坚而不朽；幂以轻纱，取其疏而无漏。彰妙用于不凡，表深仁而善救。滤颜生之瓢，水欲饮而徐清；漉范令之釜，鱼将烹而获宥。然则开三面者，其仁未知；张一目者，其害有馀。曷若筛么虫而必碍，投勺水而皆虚。纵醯鸡为解罗之鸟，舍并鲋为漏网之鱼。斯则用资于生，不资于杀；仁在乎密，不在乎疏。夫以道存仁恕，水何大而不滤；物莫隐欺，虫何微而风遗。虽焦螟之生必全，有以小为贵者；江汉之流虽大，尽可一以贯之。功且知其至矣，用宁忧于已而。客有抚而歌曰：玉卮无当兮安可拟，风瓢有声兮不足比。惟滤罗之用也大哉，故去此而取彼。

作者简介：白行简（776年－826年）唐代文学家，字知退，下邽（今陕西渭南东北）人，著名文学家白居易之弟。字知退。元和二年（807）进士，授秘书省校书郎，累迁司门员外郎，主客郎中，又曾任度支郎中，膳部郎中等职。著有文集10卷，文辞简易，有其兄风格。白行简文笔优美，著有《李娃传》、《三梦记》等唐人传奇。白行简所作《天地阴阳交欢大乐赋》由法国汉学家伯希和从敦煌石窟发现，带回巴黎；后又经荷兰外交家高罗佩翻译成英文，名闻世界。另有名篇《滤水罗赋》。《李娃传》有弗兰兹·库恩翻译的德文译本。